ວັນທີ 22 ເມສາ 2021, ທ່ານ ຮຸນແຊນ ນາຍົກລັດຖະມົນຕີ ກຳປູເຈຍ, ປະທານພັກປະຊາຊົນ ກຳປູເຈຍ ໄດ້ສົ່ງຈົດໝາຍຂອບໃຈມາຍັງທ່ານ ຫງວຽນຝູຈ້ອງເລຂາທິການໃຫຍ່ ຄະນະບໍລິຫານງານສູນກາງພັກ ກອມມູນິດ ຫວຽດນາມ ທີ່ໄດ້ສົ່ງສານຢື້ຢາມຖາມຂ່າວສະພາບການໂລກລະບາດໂຄວິດ - 19 ຢູ່ ກຳປູເຈຍ. ທ່ານ ຮຸນແຊນ ນາຍົກລັດຖະມົນຕີ ກຳປູເຈຍ ສະແດງຄວາມຂອບໃຈມາຍັງພັກ, ລັດ ແລະ ປະຊາຊົນ ຫວຽດນາມ ຍາມໃດກໍຮັກສາສາຍພົວພັນມິດຕະພາບ, ຄວາມສາມັກຄີ ແລະ ແບ່ງເບົາກັບ ກຳປູເຈຍ ໃນທຸກສະພາບການ. ພ້ອມທັງ ກໍຊົມເຊີຍບັນດາມາດຕະການປ້ອງກັນ, ສະກັດກັ້ນໂລກລະບາດໂຄວິດ - 19 ໄດ້ຢ່າງວ່ອງໄວ ແລະ ມີປະສິດທິຜົນຂອງ ຫວຽດນາມ, ຄວາມຮັບຜິດຊອບ ກໍຄືການປະກອບສ່ວນຂອງ ຫວຽດນາມ ໃນວຽກງານສະກັດກັ້ນໂລກລະບາດທົ່ວໂລກ ດ້ວຍການໜູນຊ່ວຍປະຊາຄົມສາກົນ, ໃນນັ້ນ ມີ ກຳປູເຈຍ.
ທີ່ການໂອ້ລົມສົນທະນາອອນລາຍ ໃນຕອນເຊົ້າວັນທີ 22 ເມສາ 2021 ກັບ ທ່ານ Mam Bunheng ລັດຖະມົນຕີກະຊວງສາທາລະນະສຸກ ກຳປູເຈຍ , ທ່ານ ຫງວຽນແທັ່ງລອງ ລັດຖະມົນຕີກະຊວງສາທາລະນະສຸກ ຫວຽດນາມ ໃຫ້ຮູ້ວ່າ ຫວຽດນາມ ພ້ອມແລ້ວທີ່ຈະໜູນຊ່ວຍເຄື່ອງຊ່ວຍຫາຍໃຈ ຈຳນວນ 800 ເຄື່ອງ ແລະ ຜ້າອັດປາກອັດດັງຈຳນວນກວ່າ 2 ລ້ານອັນ ໃຫ້ແກ່ ກຳປູເຈຍ.
ກ່ອນໜ້ານັ້ນ, ໃນວັນທີ 20 ເມສາ 2021, ທີ່ຮ່າໂນ້ຍ ໄດ້ດໍາເນີນພິທີມອບ-ຮັບອຸປະກອນ, ວັດຖຸການແພດປ້ອງກັນ, ຕ້ານພະຍາດໂຄວິດ-19 ໂດຍກະຊວງປ້ອງກັນປະເທດຫວຽດນາມ ມອບໃຫ້ກະຊວງປ້ອງກັນປະເທດກໍາປູເຈຍ. ກ່າວຄໍາເຫັນທີ່ພິທີ, ທ່ານພົນຈັດຕະວາ ຫງວຽນຮຸ່ງຖັງ ຮອງຫົວໜ້າ, ຫົວໜ້າເສນາທິການກົມໃຫຍ່ພະລາທິການ ເນັ້ນໜັກວ່າ, ຈໍານວນອຸປະກອນ, ວັດຖຸການແພດປ້ອງກັນ, ຕ້ານພະຍາດໂຄວິດ-19 ເຊິ່ງກະຊວງປ້ອງກັນປະເທດຫວຽດນາມ ມອບໃຫ້ກະຊວງປ້ອງກັນປະເທດກໍາປູເຈຍ ແມ່ນສິ່ງທີ່ດີທີ່ສຸດ, ເຊິ່ງກະຊວງປ້ອງກັນປະເທດສາມາດເຮັດໄດ້ໃນສະພາບການໃນປະຈຸບັນ. ທ່ານພົນຈັດຕະວາ ຫງວຽນຮຸ່ງຖັງ ຫວັງວ່າອຸປະກອນ, ວັດຖຸການແພດນີ້ຈະປະກອບສ່ວນລະດົມກໍາລັງໃຈ, ໜູນຊ່ວຍກໍາປູເຈຍ ປ້ອງກັນ, ຕ້ານພະຍາດ, ສືບຕໍ່ເພີ່ມພູນຄູນສ້າງນໍ້າໃຈມິດຕະພາບລະຫວ່າງກອງທັບ ແລະປະຊາຊົນສອງປະເທດ, ພ້ອມທັງສະແດງຄວາມເຊື່ອໝັ້ນວ່າ ກໍາປູເຈຍ ຈະແກ້ໄຂຄວາມຫຍຸ້ງຍາກ, ຍູ້ພະຍາດໃຫ້ຖອຍໄປໂດຍໄວ, ຮັບປະກັນສຸຂະພາບໃຫ້ປະຊາຊົນ ແລະພັດທະນາປະເທດຊາດ.
ໄຊພອນ